Departement maan teen ontwrigting van skole(Argieffoto) Talle gr. 7-leerders keer Dinsdag terug skool toe en die departement van basiese onderwys het ŉ beroep op gemeenskappe gedoen om skole te beskerm teen indiwidue en groepe wat dreig om skole te sluit en onderrig te ontwrig. Die departement het Maandag gesê hy is bewus van talle pogings deur skoolbeheerliggame om presies dít te doen. In Gauteng het sommige lede van skoolbeheerliggame Donderdag reeds onderrig by 38 skole in Daveyton en Etwatwa, 27 skole in Tsakane en agt skole in KwaThema ontwrig. Daar is volgens die departement ook berigte dat die Congress of South African Students (Cosas) onderrig by skole in die provinsie ontwrig. “Die departement wil alle lede van skoolbeheerliggame herinner dat die sluiting van skole ŉ wetlike funksie is wat by die provinsiale departementshoof berus. As lede van ŉ beheerliggaam buite die wetsraamwerk van hul rol en funksie optree, loop hulle die gevaar dat die hele beheerliggaam ontbind kan word.” Die raad van onderwysministers het vantevore al gewaarsku dat enigiemand wat onderrig ontwrig by die owerhede aangemeld gaan word en dat hulle ook ingevolge die Wet op Suid-Afrikaanse Skole aangekla kan word. Die departement het lede van skoolbeheerliggame gevra om nie sake in hul eie hande te neem nie en beskikbare kanale te gebruik om enige griewe wat hulle dalk mag hê te lug.